DA Den Europæiske Unions Tidende CE 88/344

(2004/C 88 E/0351)

SKRIFTLIG FORESPØRGSEL P-1287/03

af Olivier Dupuis (NI) til Kommissionen

(31. marts 2003)

Om: Folkeafstemning i Tjetjenien – en makaber farce

Flere aviser, bl.a. Financial Times, Le Monde og Libération samt øjenvidner beretter, at den »folkeafstemning«, som Kreml havde arrangeret den 23. marts, hvor den tjetjenske befolkning – og russiske tropper – skulle vedtage en ny »forfatning«, fandt sted under helt ureglementerede forhold. Ifølge oplysninger fra de russiske myndigheder deltog 65 % af de stemmeberettigede i afstemningen, og 95 % af vælgerne stemte for den »forfatning«, som Kreml havde foreslået. Forskellige internationale korrespondenter beretter imidlertid, at der i valglokalerne forefandtes »supplerende valglister«, og at der således var frit løb for valgmanipulationer. Det lykkedes endog en fransk journalist at blive opført på en valgliste og derefter afgive sin stemme i valglokale nr. 372. Ifølge samme beretninger var der arrangeret en busservice, som transporterede hele grupper af »vælgere« fra det ene valglokale til det andet for at skabe indtryk af, at der hele tiden var stor trængsel i valglokalerne, samt sandsynligvis for at få opført nye vælgere på »de supplerende lister«. Desuden har en repræsentant for OSCE, der betonede, at han ikke deltog i afstemningen som valgobservatør, udtalt, at tilrettelæggelsen og afviklingen af afstemningen var »langt fra ideel«.

Mener Kommissionen, at udtalelserne fra dens talsmand om, at folkeafstemningen var et »positivt skridt hen imod en politisk løsning, der er tilfredsstillende for størstedelen af tjetjenerne«, er forenelig med de oplysninger, som lader formode, at der udelukkende var tale om en makaber valgfarce iscenesat af Kreml? Har Kommissionen til hensigt omgående at korrigere sin talsmands uansvarlige udtalelser og gøre det klart for Den Russiske Føderations myndigheder, at den ikke lader sig narre af sådanne manøvrer, der på det groveste krænker principperne for demokratisk praksis og de kriterier, der ligger til grund for Ruslands medlemskab af Europarådet? Vil Kommissionen nu tage seriøse skridt til at få præsident Putin og præsident Maskhadov til forhandlingsbordet for at forhandle en politisk løsning på den russisk-tjetjenske tragedie?

Svar afgivet på Kommissionens vegne af Christopher Patten

(15. april 2003)

Ifølge oplysninger fra de russiske myndigheder anslås valgdeltagelsen ved forfatningsfolkeafstemningen i Tjetjenien søndag den 23. marts 2003 til 85 %. 95 % stemte for forfatningsforslaget.

Kommissionen overvågede ikke folkeafstemningen. Kontoret for Demokratiske Institutioner og Menneskerettigheder (ODIHR) (Organisationen for Sikkerhed og Samarbejde i Europa (OSCE)), som sendte et eksperthold til den russiske republik på tidspunktet for afstemningen, drog da også på forhånd den konklusion, at det ikke kunne overvåge folkeafstemningen bl.a. på grund af sikkerhedssituationen i Tjetjenien. ODIHR noterede sig imidlertid, at mange indbyggere i Tjetjenien og internt fordrevne personer håber, at folkeafstemningen vil føre til en politisk proces og bringe fred og stabilitet.

Kommissionen er bekendt med forlydenderne om visse uregelmæssigheder under afstemningen. Kommissionen håber dog, at folkeafstemningen vil markere et første skridt i retning af en politisk løsning på Tjetjenien-konflikten og genetablering af retsstatsforhold i republikken.

Som Kommissionens talsmand udtalte efter folkeafstemningen kan dette kun ske, hvis der sættes seriøst ind på at løse en række problemer, som Kommissionen gentagne gange har bragt op over for Rusland inden for rammerne af Unionens politiske dialog med Rusland. Det er Kommissionens holdning, at Rusland bør tilstræbe en politisk, alsidig løsning, som tilgodeser Ruslands suverænitet og territoriale integritet. Der bør omgående gøres en ende på forsvindingerne og menneskerettighedskrænkelserne efterfulgt af en grundig, uafhængig efterforskning og retsforfølgning af de ansvarlige. Rusland bør også garantere, at der ikke bliver tale om tvungen tilbagevenden for internt fordrevne personer, og at den humanitære bistand kan leveres på en sikker og effektiv måde. Denne holdning kommer til udtryk i drøftelserne om en resolution om Tjetjenien på det 59. møde i De Forenede Nationers Menneskerettighedskomité (UNCHR), som finder sted i øjeblikket i Genève.

Kommissionen vil nøje følge udviklingen i de kommende måneder, særlig hvad angår Ruslands plan om forhandling af en traktaten mellem de centrale føderative myndigheder og Tjetjenien om en klarlægning af Tjetjeniens status i Den Russiske Føderation, og hvad angår det planlagte præsident- og parlamentsvalg i republikken.